Splinternuwe polisiestasie staan al sedert 2015 leegDie Muyexe-polisiestasie in Giyani in Limpopo (Foto verskaf deur die DA) Die Demokratiese Alliansie daag polisieminister Bheki Cele om sy plan bekend te maak om amptelik die Muyexe-polisiestasie in Giyani in Limpopo oop te maak wat al sedert sy afhandeling in 2015 leeg staan. Solly Malatsi, DA-LP, sê dié polisiestasie, wat R20,5 miljoen gekos het, is meer as ŉ halwe dekade nog steeds nie operasioneel nie. Die tender vir die konstruksiewerk is toegeken aan Mohlatlego Trading Enterprises in Augustus 2014. “Die ‘polisiestasie’ is gebou as deel van ŉ pakket van diensleweringsingrypings om inwoners se lewens te verbeter in Muyexe, as deel van die omvattende landelike ontwikkelingsprogram wat oudpres. Jacob Zuma van stapel gestuur het. Tydens ons besoek aan die gebou, ter waarde van R20,5 miljoen, het ons slegs ŉ verlate perseel gevind met geen realistiese aanduiding dat die deure binnekort oopgemaak gaan word nie,” sê Malatsi. “Die plafon is besig om te verbrokkel. Daar is geen water of elektrisiteit nie. Die aanhoudingselle is nou vol spinnerakke, eerder as misdadigers. ŉ Paar miljoen sal ongetwyfeld weer spandeer moet word voor die gebou in gebruik geneem kan word.” Die Muyexe-polisiestasie in Giyani in Limpopo (Foto verskaf deur die DA) Malatsi sê intussen word die gemeenskap van Muyexe deur misdaad geteister en daar is dus uitermatige druk op die Giyani-polisiestasie – wat reeds nie genoeg hulpbronne tot hul beskikking het nie. Volgens die jongste misdaadstatistieke is Giyani onder die top-30-polisiestasies wat gevalle van seksuele oortredings en verkragting aangemeld het. “Die feit dat hierdie ‘polisiestasie’ nog steeds nie operasioneel is nie, wys dat die ANC-regering nie ŉ duit omgee oor landelike veiligheid nie. Dit gaan mens se verstande te bowe dat polisiestasies wit olifante word in ŉ tyd waar misdaad steeds gemeenskappe breek.” Die DA-regerings sal belê in plaaslike wetstoepassing en plaaslike toestande aanspreek wat in die eerste plek tot misdaad lei. “Waar ook al ons aan bewind is, daar kry ons dinge gedoen.”